Jason Kidd i Shaquille O`Neal predvode All Star rezerve! (5/2/04) - 2004-02-04
Tko bi na početku prvenstva mogao i pomisliti da će branič New Jersey Netsa i centar Los Angeles Lakersa završiti kao rezerve!?
Sve je spremno za ovosezonsku NBA All Star utakmicu u kojoj se sastaju najbolji igrači sa Istoka i Zapada Sjedinjenih Država. Utakmice se igra 15. veljače u Los Angelesu, a razlikovat će se po nekoliko detalja od prethodnih. Tko bi ikada i pomislio pred početak prvenstva da će branič New Jersey Netsa – Jason Kidd – koji je sedam puta nastupio na All Star utakmicama i centar Los Angeles Lakersa – Shaquille O`Neal – s 11 nastupa, biti – rezerve!? Članove prvih petorki biraju navijači iz cijelog svijeta, dok po preostalih sedam igrača biraju NBA treneri i to po dva braniča, dva krila te je po jednog centra i dvojicu košarkaša bez obzira na kojem mjestu igraju. Trenerima nije dopušteno da daju glasove igračima iz vlastitih klubova. Tako će se Jasonu Kiddu, u All Star selekciji Istočne konferencije, pridružiti Paul Pierce iz Boston Celticsa, zatim Baron Davis, igrač New Orleans Hornetsa, Ron Artest iz Indiana Pacersa, kojemu je ovo prvi All Star nastup, kao i Kanyonu Martinu, igraču New Jersey Netsa, Michaelu Reddu iz Kukočevih Milwaukee Bucksa te Jamalu Magloireu iz New Orleans Hornetsa. Od prije se zna da će u prvoj petorci Istoka nastupit će: Ben Wallace(Detroit Pistons), Jermaine O`Neal(Indiana Pacers), Tracy McGrady(Orlando Magic), Allen Iverson(Philadelphia 76ers) te Vince Carter(Toronto Raptors). Za All Star momčad Zapadne konferencije prvi će put nastupiti Sam Cassell iz Minnesota Timberwolvesa i Andrei Kirilenko, igrač Utah Jazza. Oni će se pridružiti već spomenutom Shaqu O`Nealu, zatim Dirku Nowitzkom iz Dallas Mavericksa, Pedji Stojakoviću iz Sacramento Kingsa i Rayu Allenu, košarkašu Seattle SuperSonicsa. U prvoj petorci Zapadu igrat će: Steve Frances i Yao Ming(Houston Rockets), Kobe Bryant(Los Angeles Lakers), Kevin Garnett(Minnesota Timberwolves) i Tim Duncan(San Antonio Spurs). Zanimljivo je da izbor Yao Minga(Kina), Duncana(Djevičanski otoci), Kirilenka(Rusija), Magloirea(Kanada), Nowitzkog(Njemačka) i Stojakovića(Srbija i Crna Gora) dovodi na All Star utakmicu čak šestoricu inozemnih igrača, čime je izjednačen rekord od prošle godine. Treneri će biti, u Istočnoj konferenciji, Rick Carlisle, inače trener Indiana Pacersa, a momčad Zapada će predvoditi Flip Saunders, trener Minnesota Timberwolvesa. Televizijski prijenos All Star utakmice će, osim u Sjedinjenim Državama, moći vidjeti i ljubitelji košarke u 212 zemalja diljem svijeta. Drugi put u povijesti odigravanja ovog “susreta najboljih” košarkaši će nastupiti u dresovima napravljenim posebno za ovu priliku. Dresove sponzorira i dizajnira tvrtka Reebok. Osim same All Star utakmice, imat ćemo prilike gledati i susret izmedju najboljih debitanata u ligi(rookiea) i onih koji drugu godinu igraju z NBA ligi(sophemore). Birat će se i najbolji “pucači trica”, najbolji u “zakucavanju”, pokazivat će se košarkaška znanja, održavati seminari, educirat će se djevojčice i dječaci...a, najboljeg ili točnije rečeno – najkorisnijeg - igrača(MVP) All Star utakmice moći će, po prvi put, birati ljubitelji košarka diljem svijeta, koji će glasovati posredstvom interneta.